stanford-oval/wikipedia huggingface dataset:
טינקרבל (סרט)

| --- | --- |

כרזת הסרט בעברית
 מבוסס על:  "פיות דיסני" מאת חברת וולט דיסני
 בימוי:  ברדלי ריימונד
 הופק בידי:  ז'נין רוסל
 תסריט:  ג'פרי מ. הווארד
 עריכה:  מארק ו. רוזנבאום
 מדבבים:  ראו כאן
 מדבבים בעברית:  ראו כאן
 מוזיקה:  ג'ואל מקנילי
 מדינה:  ארצות הברית ארצות הברית
 חברת הפקה:  Walt Disney Pictures אולפני דיסניטון Prana Studios (הנפשה)
 חברה מפיצה:  Buena Vista Home Entertainment פורום פילם (ישראל)
 שיטת הפצה:  וידאו על פי דרישה, ישירות לווידיאו 
 הקרנת בכורה:  ארצות הברית 28 באוקטובר 2008 ישראל נובמבר 2008
 משך הקרנה:  כ-78 דקות
 שפת הסרט:  אנגלית (הסרט דובב לשפות נוספות, ביניהן עברית)
 סוגה:  הנפשה ממוחשבת, פנטזיה, הרפתקאות
 תקציב:  כ-50 מיליון דולר
 הכנסות:  כ-9.2 מיליון דולר
 סרט הבא:  טינקרבל והאוצר האבוד
 סרטים בסדרה:  טינקרבל (סדרת סרטים)
 www.disneyfairies.com
 דף הסרט ב־IMDb
 
טינקרבל (באנגלית: Tinker Bell) הוא סרט פנטזיה והרפתקאות אמריקאי בהנפשה ממוחשבת משנת 2008, אשר משמש כסרט הראשון באורך מלא בסדרת סרטים בעלת אותו שם הלוקחת חלק בזיכיון "פיות דיסני" שבבעלות חברת וולט דיסני. עלילת הסרט מתרחשת בתקופת האביב ועוקבת אחר טינקרבל, פיה חדשה שמגיעה לעולם הפיות שבארץ לעולם לא ונבחרת להיות פיית טינקר, אף על פי שהיא משתוקקת להיות פיית טבע ולהגיע לעולם האחר.
הסרט בוים על ידי ברדלי ריימונד, נכתב על ידי ג'פרי מ. הווארד, הופק על ידי ז'נין רוסל והולחן על ידי ג'ואל מקנילי. חברות ההפקה של הסרט הן Walt Disney Pictures ואולפני דיסניטון, כאשר הנפשתו נעשתה על ידי Prana Studios.
הסרט הוקרן תחילה בארצות הברית החל מ-19 בספטמבר 2008 עד ל-2 באוקטובר ב-El Capitan Theatre, ולאחר מכן הופץ ברחבי העולם לצפייה ביתית על ידי Buena Vista Home Entertainment ב-DVD ובלו-ריי ב-28 באוקטובר. בישראל הסרט הופץ לראשונה בדיבוב עברי בנובמבר 2008 על ידי פורום פילם. אורך הסרט הוא כ-78 דקות.
בהשראת הסרט הופקו סרטים קצרים, פותח משחק וידאו ונכתב ספר, כמו כן הוא כולל פסקול ששיר הנושא שלו הוא "Fly to Your Heart" בביצוע סלינה גומז. בשנת 2009 יצא לסרט המשכון בשם "טינקרבל והאוצר האבוד".
עלילה

הסרט מתחיל כאשר טינקרבל, בדומה לשאר הפיות, נולדת מצחוק ראשון של תינוק ומובאת על ידי הרוחות לעולם הפיות שבארץ לעולם לא. שמגיע לשם, המלכה קלריון מקבלת אותה בברכה וטינקרבל מגלה שהיא נבחרה להיות פיית טינקר, פיה שמייצרת ומתקנת דברים. לאחר שגילתה למה נבחרה, שני פיוני טינקר אחרים, בובל וקלנק, מראים לה את עולם הפיות, מלמדים אותה על מלאכתם ומראים לה את ביתה.
לאחר שטינקרבל התמקמה בעולם הפיות, היא מתחילה לעבוד יחד עם בובל וקלנק ויוצאת איתם לעשות משלוח לפיות הטבע. במהלך הנסיעה שנעשתה בעזרת העכבר גבינה, השלושה הותקפו על ידי הקוצים הרצים, סוג של עשבים מאיימים. כשהצליחו לברוח מהקוצים הרצים, הם הגיעו לפיות הטבע והביאו להם את המשלוח, דברים שבנו בשבילם שיעזרו להם להביא את האביב לעולם האחר. בזמן זה, טינקרבל הכירה את פיית המים סילברמיסט, פיית הגינה רוזטה, פיית האור אירידסה ופיית החיות פוון, והתרגשה מאוד לקראת יציאתה יחד איתן לעולם האחר.
כשהמשיכו עם המשלוח לשאר הפיות, טינקרבל מבחינה בוידיה, פיה שעפה במהירות אשר לא מחבבת אותה בגלל הכישרון שלה. טינקרבל נפרדת מהשניים והולכת להכיר אותה. וידיה מתנשאת על טינקרבל ומאתגרת אותה להוכיח שהיא תוכל להגיע לעולם האחר. טינקרבל, שחשוב לה לעמוד באתגר, מייצרת כמה המצאות ומראה אותן לשר האביב. לאחר שמציגה את ההמצאות, המלכה קלריון מסבירה לה שפיות טינקר אינם מגיעים לעולם האחר ושהם נשארים בעולם הפיות, דבר שמאכזב מאוד את טינקרבל. טינקרבל מספרת על כך לפיה מרי שאחראית על פיות הטינקר, והיא אומרת לה שהיא צריכה להיות מרוצה ממי שהיא, אך במקום זאת מעוררת בה ההשראה להחליף את הכישרון שנבחר לה.
טינקרבל פונה לחברותיה הפיות והיא מנסה יחד עם כל אחת מהן את הכישרון שלה כדי למצוא לה כישרון חדש - היא מכינה טיפות מים עם סילברמיסט, מדליקה גחליליות עם אירידסה ומלמדת גוזלים לעוף עם פוון, כאשר כל הפועלות נכשלות. בינתיים, בובל וקלנק מכפים על טינקרבל, שלא עובדת עם שאר פיות הטינקר, מפני הפיה מרי. כשטינקרבל חוזרת לפיות הטינקר, הפיה מרי תופסת אותה והיא מביעה את אכזבתה ממעשיה.
שמבואסת מהיום שעברה, טינקרבל יוצאת אל החוף ומוצאת חלקים מתיבת נגינה ומתקנת אותה, כאשר חברותיה הפיות עדים לה עושה את זה ומסבירים לה שזה הכישרון שלה והיא לא צריכה להחליף אותו. טינקרבל, למרות השבחים, עדיין רוצה לשנות את כישרונה ומבקשת מרוזטה, שתלמד אותה להיות פיית גינה, דבר שעדיין לא עשתה, אך היא מסרבת.
כמוצא אחרון, טינקרבל מבקשת עזרה מוידיה ללמד אותה איך להיות פיה שעפה מהר ומספרת לה שכל חברותיה ויתרו עליה ושרוזטה לא מוכנה להסביר לה איך להיות פיית גינה, דבר שהיא בטוחה שתצליח בו. וידיה אומרת לה בערמומיות שאם היא תתפוס את הקוצים הרצים היא תוכל להיות פיית גינה. טינקרבל יוצאת יחד עם העכבר גבינה לתפוס את הקוצים הרצים, דבר שבמהרה משתבש וגורם להרס של כל ההכנות לקראת האביב בעולם הפיות. אירועים אילו גורמים לטינקרבל לעזוב, אך לאחר ששוחחה עם טרנס, פיון מפזר אבקה, היא מבינה כמה חשובה עבודתה ואת החשיבות של פיות הטינקר.
טינקרבל מחליטה לתקן את הנזק שעשתה בהמצאות מכונות שמזרזות את התהליך ומצליחה בכך להציל את האביב. וידיה נענשת על מה שגרמה, והמלכה קלריון מאפשרת לטינקרבל לצאת לעולם האחר, אך היא מסרבת. עם זאת, הפיה מרי מגיעה עם תיבת הנגינה שטינקרבל תיקנה ונותנת לה משימה למסור אותה לבעלים המקוריים שלה, וונדי דרלינג. שוונדי מפעילה את תיבת הנגינה, היא משמיעה את מנגינת השיר "!You Can Fly" מתוך הסרט "פיטר פן" (1953) בו טינקרבל הופיעה לראשונה.
מדבבים

הדיבוב העברי של הסרט בוים על ידי שרון כהן, והופק על ידי הדס מוזס.
| שם הדמות | מדבב/ת באנגלית | מדבב/ת בעברית |
| --- | --- | --- |
| טינקרבל | מיי ויטמן | מירב פלדמן |
| רוזטה | קריסטין צ'נוות' | סיון שביט |
| אירידסה | רייבן סימון | עדי קוזלובסקי |
| סילברמיסט | לוסי לו | לורן סביר |
| פוון | אמריקה פררה | מיכל רשף |
| הפיה מרי | ג'יין הורוקס | שרית וינו-אלעד |
| טרנס | ג'סי מקרטני | לירון לב |
| קלנק | ג'ף בנט | שמחה ברבירו |
| שר הסתיו | ריצ'רד פורטנאו | שמחה ברבירו |
| בובל | רוב פאולסן | מולי שולמן |
| וידיה | פמלה אדלון | שמרית לוסטיג |
| המלכה קלריון | אנג'ליקה יוסטון | יעל עמית |
| שר האביב | סטיב ולנטיין | דב רייזר |
| שרת הקיץ | קטי נג'ימי | עירית נתן בנדק |
| שרת החורף | גייל בורז'ס | דינה דורון |
| וונדי דרלינג | אמריקה יאנג | יעל שמי |
| מרי דרלינג | קאט קרסידה | הדר שחף-מעיין |
| קריינית | לורינה מק'קניט | יעל פרימר |
גחליליות: בוב ברגן
בנוסף דיבב בדיבוב העברי דן קיזלר קולות רקע.
הפקה

בשנת 2005 הושק על ידי אנדי מוני הזיכיון "פיות דיסני", אשר מבוסס על דמותה של טינקרבל שהופיעה בסרטים "פיטר פן" (1953) ו"פיטר פן 2" (2002) שמבוססים על ספר הילדים "פיטר וונדי" (1911) מאת ג'יימס מתיו ברי. בנוסף לטינקרבל, נוצרו עבור הזיכיון דמויות נוספות שהם פיות, כאשר עלילתו מתרחשת בעולם הפיות שבארץ לעולם לא. הזיכיון כלל בהתחלה ספרים, מגזינים ובובות, עד שהוכרז ביוני 2006 שיופק בהשראתו סרט הנפשה בהנפשה ממוחשבת שייצא בשנת 2007 ושאת דמותה של טינקרבל תדבב בריטני מרפי, כאשר זאת הפעם ראשונה שהדמות תדבר.
הסרט "ראה קרוב לשני תריסר גרסאות של תסריט ותריסר במאים שונים", על פי נציג של אולפני דיסניטון, שהפיקה את הסרט בשיתוף Walt Disney Pictures שבבעלות חברת וולט דיסני. נציגים נוספים סיפרו שהסרט עבר מספר תסריטים בטענה שהתסריט מצריך עבודה משמעותית מפני שהוא חסר משיכה לקהל היעד שלו, דבר שיפגע בסחורה שאמורה לצאת לו ובאפשרות להפיק לו סרטי המשך. אחת מהעלילות שהייתה אמורה להיות עקבה אחר טינקרבל וחברותיה, כאשר כולן מתאמנות להיות עלמות כנפיים שמטרתן לסייע להמשיך להפעיל את טבעת האמונה ששומרת על הדמיון ועל עולמן. האירועים משתבשים כאשר טינקרבל שוברת את טבעת האמונה, דבר שגורם לכל הילדים בלונדון לאבד את הדמיון, דבר שהיא וחברותיה צריכות לתקן לפני שכל עולם הפיות ייהרס. סרט זה היה אמור להיקרא "Tinker Bell and the Ring of Belief" ("טינקרבל וטבעת האמונה"), ודמויות מהסרט "פיטר פן" (1953) היו אומרות להופיע בו, ביניהם פיטר פן, קפטן הוק והילדים האבודים.
במהלך העבודה על הסרט, הוחלט להעביר תפקיד את שרון מוריל, שהייתה נשיאת אולפני דיסניטון ועבדה בהם החל משנת 1993, עקב בעיות תקציב של הסרט שהתרחב לכמעט 50 מיליון דולר. ג'ון לאסיטר, שהפך למנהל הקריאייטיב הראשי של אולפני ההנפשה של וולט דיסני לאחר שרכשו את פיקסאר בינואר 2006, אמר שהוא לא אהב את עבודתה על הסרט ולאחר שצפה בחלקים ממנו שיתף שהוא "כמעט בלתי ניתן לצפייה". עקב כל האירועים, פורסם שמעמדו של הסרט היה בספק רציני, ושאולי דיסני לא יפיקו יותר סרטי המשך לצפייה ביתית.
בסופו של דבר הסרט יצא בשנת 2008 ואת דמותה של טינקרבל לא דיבבה מרפי, אלא מיי ויטמן, ככל הנראה מפני שנשמעה בוגרת מידי בשביל הדמות לאחר שינוי הכיוון של ההפקה. לצידה של ויטמן דיבבו בסרט השחקניות קריסטין צ'נוות', רייבן סימון, לוסי לו ואמריקה פררה. את הסרט ביים ברדלי ריימונד, כתב ג'פרי מ. הווארד והפיק ז'נין רוסל. הנפשת הסרט נעשתה על ידי Prana Studios בהודו, והוא הופץ לצפייה ביתית על ידי Buena Vista Home Entertainment ב-DVD ובלו-ריי. ב-19 באוגוסט 2008 פורסם באתר "סרט" שאת דמותה של טינקרבל בעברית תדבב מירב פלדמן, כאשר הוא יופץ בישראל בנובמבר של אותה שנה על ידי פורום פילם.
קבלה

ביום הראשון להפצת הסרט נמכרו כ-668,000 עותקים ממנו בצפון אמריקה, כ-22% מעל ההערכות הקודמות. מכירות ה-DVD של הסרט הביאו סך הכל הכנסה של 52,201,882 דולר עבור 3,347,686 יחידות שנמכרו. הסרט הרוויח כ-9.2 מיליון דולר מהמכירות שלו, כאשר תקציבו הוא כ-50 מיליון דולר. באתר "Rotten Tomatoes" הסרט מחזיק בדירוג אישור של 90%, על סמך עשר ביקורות עם דירוג ממוצע של 6.53 מתוך 10.
רותה קופפר כתבה באתר "הארץ" שהסרט משעמם ושחסר בו סיפור, כמו כן היא הוסיפה "עד שטינקרבל סוף סוף מדברת, לא מעניין להקשיב לה". עם זאת, היא שיבחה את מודל הגוף העגלגל ששונה משל הפיות בסדרת הטלוויזיה "מועדון ווינX" ואת התלבושות שאינן חושפניות.
שיווק ומוצרים נלווים

כחלק משיווק הסרט, הדמויות הראשיות שלו הופיעו במעברונים של ערוץ דיסני כשהן מציירות את הלוגו של הערוץ בעזרת שרביטיהם. עוד כחלק מהשיווק, הופקו סרטים קצרים בכיכובם של דמויות הסרט, אשר שודרו בערוץ דיסני, פורסמו ביוטיוב והועלו לאתר האינטרנט של דיסני. הסרטים הקצרים בוימו על ידי פרנק ניסן, במאי הסרט "סינדרלה 3: אהבת אמת" (2007), ומלבד סרט אחד שמכיל דיאלוג כל הסרטים כוללים רק אפקטים קוליים. עוד כחלק מהשיווק, נעשה שיתוף עם חברת התעופה סאות'ווסט איירליינס, כאשר במטוסי בואינג 737 של החברה הדיילות ענדו כנפי פיות והעניקו פרסים לנוסעים כשהם ענו על תשובה נכונה מתוך טריוויה על דמותה של טינקרבל.
ספר שעלילתו היא עלילת הסרט יצא לאור בצמוד ליציאת הסרט, כאשר הוא תורגם לעברית על ידי סיגל גפן ויצא לאור בישראל על ידי ידיעות ספרים. כמו כן, בהשראת הסרט פותח על ידי Genius Sonority משחק הווידאו "Disney Fairies: Tinker Bell" עבור נינטנדו DS, כאשר הוא הופץ על ידי Disney Interactive ב-28 באוקטובר 2008.
תמימות

.
.
תמימות, או תַּמּוּת (מלשון תָּם), הוא מושג המאפיין אנשים שאינם מתוחכמים אלא נוהגים בפשטות.[דרוש מקור] לדוגמה רוב הילדים נחשבים לתמימים. המושג משמש לעיתים לתיאור תופעות נוספות המזכירות את התמימות.[דרוש מקור]
ההפך מתמימות היא התחכמות, אכזריות[דרוש מקור] או ציניות (על פי ההקשר).
נאיביות

נאיביות (מצרפתית: Naïveté) היא מילה מושאלת מצרפתית שפירושה הצגת או הבעת חוסר ניסיון, חוסר הבנה או היעדר תחכום. במקור המילה הצביעה על תמימות וטבעיות במובן החיובי דווקא. מילה שקיבלה משמעות הפוכה במידת מה היא ציניות.
יש הרואים בנאיביות דווקא ברכה, המיוחסת על פי רוב לילדים, שכן האדם הנאיבי יכול להתלהב מדברים שהציניקן כבר אינו מתלהב מהם. כך למשל תערוכה של אמנים מצרפת, בלגיה וקנדה שעלתה ב-2007 נקראה: "נאיביות – שמחת חיים".
נאיביות > במדע והנדסה

בתחומי המדעים וההנדסה, נאיביות מתארת גישה ראשונית לנושא, לרוב לפני שעומדים על כל המורכבות שבו.
כך למשל, במתמטיקה, תורת הקבוצות בגרסתה הראשונית מכונה בדיעבד "תורת הקבוצות הנאיבית", זאת לפני שעודכנה לאחר הפרדוקסים שהתגלו בה.
פתרון נאיבי מתאר פתרון ראשוני לבעיה כלשהי: פתרון שניגש לבעיה באופן ישיר ונטול תחכום, וניתן לומר ש"הכי קל לחשוב עליו". השימוש במונח רומז שהפתרון הוא חלק מתהליך, ועשויים להימצא בהמשך הדרך פתרונות עדיפים. עבור בעיות רבות, הפתרון הנאיבי עשוי להיות גם הפתרון הטוב ביותר, אך לרוב השימוש בתיאור "נאיבי" רומז שמדובר בפתרון לא שלם (למשל אינו מטפל כיאות במקרי קצה), לא אלגנטי, או לא ישים. המונח רווח במיוחד במדעי המחשב.
התמימות ביהדות

ביהדות המונח תמימות מפורשת לעיתים במובן "שלם" כמו:
(ג') ואמרת להם--זה האישה, אשר תקריבו לה': כבשים בני-שנה תמימים שניים ליום, עולה תמיד.
(במדבר פרק כ"ח). משמעות המילה "תמימים" הוא שלמים. גם לגבי ה' המשמעות היא: שלם, מושלם.
(ד') הַצּוּר תָּמִים פָּעֳלוֹ, {ס} כִּי כָל-דְּרָכָיו מִשְׁפָּט
(דברים פרק ל"ב).
ובאופן דומה גם נדרש מהיהודי להתנהל גם כלפי הבורא בשלמות:
(י"ג) תָּמִים תִּהְיֶה, עִם ה' אֱלֹהֶיךָ.
(דברים פרק י"ח).
(כ"ו) עִם-חָסִיד, תִּתְחַסָּד; {ס} עִם-גִּבּוֹר תָּמִים, תִּתַּמָּם
(שמואל ב' פרק כ"ב).
תמים במובנים אלה פירושו: עובד את ה' בלי לחקור אחריו ואחרי מצוותיו אלא מאהבתו.
ב"מעשה מחכם ותם" שבסיפורי מעשיות של רבי נחמן מברסלב מתואר התם כאחד שאינו מתלהב ואינו מתלונן על העולם והוא נראה לעיתים נלעג, אך זוכה לקבל יותר מכל השאר.
בחסידות חב"ד מקובל לתאר כל בחור לא נשוי כ'תמים'.
הערות שוליים

↑  שלומד או למד בישיבה
↑  הותר לפרסום: ישראל יודקין נפל בקרבות בג'באליה, באתר "סרוגים", 22 במאי 2024
שנאפי

| --- | --- |

 גילום הדמות:  ג'וי גרוטמן 
 
שנאפי התנין הקטן (בגרמנית: Schnappi, das kleine Krokodil) הוא דמות מצוירת גרמנית של תנין מצרי.
היסטוריה

דמותו של שנאפי הופיעה לראשונה ב-2001, בפרק בסדרת הטלוויזיה Sendung mit der Maus (המופע עם העכבר). השיר שהופיע בפרק, "שנאפי, התנין הקטן", הגיע בינואר 2005 למקום הראשון במצעד הפזמונים בגרמניה, וזכה להצלחה רבה גם באוסטריה, שווייץ, בלגיה, הולנד, נורווגיה ושוודיה.
בעקבות הצלחת השיר, נוצר ב-2005 פרויקט מוזיקלי שכלל שני אלבומים.
הזמרת שדובבה את הדמות ובצעה את השירים היא ג'וי גרוטמן. היא בצעה את השיר הראשון בגיל חמש, והקליטה את האלבומים כשהייתה בת תשע. היא אחייניתה של איריס גרוטמן, שהלחינה את השירים. בהופעות חיות היא חלקה את הבמה עם דמות בתלבושת תנין.
ישראל

השיר הושמע במשימה בה השתתפו אליאב אוזן ואלדד גל-עד, בתוכנית המציאות "האח גדול" עונה 6 (2014).
דיסקוגרפיה > אלבומים

שנאפי וחבריו (Schnappi Und Seine Freunde), פולידור רקורדס, 2005.
Schnappi's Winterfest, פולידור רקורדס, 2005.
דיסקוגרפיה > סינגלים

Schnappi, das kleine Krokodil.
Ein Lama in Yokohama (למה ביוקוהמה).
Jing Jingeling Der Weihnachtsschnappi.
הערות שוליים

↑   Schnappi, das kleine Krokodil, בביצוע ג'וי גרוטמן, בהופעה, וידאו קליפ של השיר  באתר יוטיוב
↑  קבלו את השיר הכי מעצבן בעולם: השיר שחירפן את אלדד ואליאב, באתר ‏מאקו‏, 25 ביוני 2014
↑  ‏Schnappi Und Seine Freunde באתר Discogs
↑  ‏Schnappi's Winterfest באתר Discogs
↑  ‏Jing Jingeling Der Weihnachtsschnappi באתר Discogs
| --- | --- |
בקרת זהויות :  MusicBrainz: e557d666-3595-4d82-8830-9cef343ab3a6  VIAF: 50150170534500011260   WorldCat (עם VIAF): 50150170534500011260 
ערך זה הוא קצרמרבנושא טלוויזיה ובנושא מוזיקאים. אתם מוזמנים לתרום לוויקיפדיה ו.
יחסי אוזבקיסטן – ארצות הברית

| יחסי אוזבקיסטן – ארצות הברית |
| --- | --- |
אוזבקיסטן: ארצות הברית


אוזבקיסטן: ארצות הברית
שטח (בקילומטר רבוע)
447,400: 9,833,517
אוכלוסייה
36,593,454: 346,048,636
תמ"ג (במיליוני דולרים)
90,889: 27,360,935
תמ"ג לנפש (בדולרים)
2,484: 79,067
משטר
משטר נשיאותי: רפובליקה נשיאותית פדרלית

יחסי אוזבקיסטן – ארצות הברית החלו באופן רשמי כאשר ארצות הברית הכירה בעצמאותה של אוזבקיסטן ב-25 בדצמבר 1991, ופתחה שגרירות בטשקנט במרץ 1992. היחסים בין אוזבקיסטן וארצות הברית התפתחו באטיות והגיעו לשיאם לאחר החלטת ארצות הברית לפלוש לאפגניסטן בעקבות פיגועי 11 בספטמבר. היחסים התקררו באופן משמעותי בעקבות "מהפכות הצבע" במדינות ברית המועצות לשעבר, בהן אוקראינה, גאורגיה וקירגיזסטן, בשנים 2003–2005, וממשלת אוזבקיסטן ביקשה להגביל את השפעתם של ארגוני חוץ-ממשלתיים ואחרים לטובת חברה אזרחית, רפורמה פוליטית וזכויות אדם בתוך המדינה.
היחסים השתפרו מעט במחצית השנייה של 2007, אך ארצות הברית ממשיכה לקרוא לאוזבקיסטן לעמוד בכל התחייבויותיה על פי הצהרת שותפות אסטרטגית במרץ 2002 בין שתי המדינות. ההצהרה מכסה לא רק יחסי ביטחון וכלכלה, אלא רפורמות פוליטיות, רפורמות כלכליות וזכויות אדם. לאוזבקיסטן האוכלוסייה הגדולה ביותר במרכז אסיה והיא חיונית למאמצי ארצות הברית לקידום היציבות והביטחון באזור.
על פי סקר דעת קהל עולמי מ-2002, 85% מהאוזבקים רואים את ארצות הברית באור חיובי, לעומת 10% שראו את ארצות הברית באור שלילי. על פי דו"ח המנהיגות הגלובלית של ארצות הברית לשנת 2012, 40% מהאוזבקים בוטחים בהנהגת ארצות הברית, בעוד 22% הסתייגו ו-39% לא סומכים על ההנהגה.
יחסים דו-צדדיים > מסחר והשקעה

יחסי המסחר מוסדרים על ידי הסכם סחר בילטרלי, שנכנס לתוקפן ב-14 בינואר 1994. הסכם זה מספק הרחבה של מעמד הסחר המועדף ביותר בין שתי המדינות. ארצות הברית העניקה בנוסף פטור לאוזבקיסטן מתעריפי סחר בינלאומי רבים בארצות הברית תחת שיטת ההעדפות הכללית ב-17 באוגוסט 1994. אמנת השקעה דו-צדדית נחתמה ב-16 בדצמבר באותה השנה; היא אושרה על ידי אוזבקיסטן וקיבלה ייעוץ והסכמה של הסנאט של ארצות הברית באוקטובר 2000. עם זאת, אמנת ההשקעה הדו-צדדית לא צפויה להיכנס לתוקף עד אוזבקיסטן תצא ברפורמה כלכלית. הקבינט של ארצות הברית נוקט צעדים צנועים לצמצום ההגבלות הביורוקרטיות על המגזר הפרטי האוזבקי המתהווה.
יחסים דו-צדדיים > סיוע אמריקאי לאוזבקיסטן

הסיוע ההומניטרי והטכני שמספקת ארצות הברית לאוזבקיסטן פחת במידה ניכרת מאז 2004, הן כתוצאה מפעולות ממשלתיות נגד שותפים מיישמים בארצות הברית והן בהגבלות ממשלתה על סיוע. מאז העצמאות האוזבקית, העניקה ארצות הברית תמיכה טכנית למאמצי אוזבקיסטן לבנות מחדש את כלכלתה ולשפר את איכות סביבתה, החינוך ומערכת הבריאות, סיפקה תמיכה לארגונים חוץ-ממשלתיים מתפתחים, וסיפקה ציוד לשיפור זמינות המים ואיכותם באזור ימת אראל. באמצעות הסוכנות האמריקנית לפיתוח בינלאומי והמשרד לענייני ציבור של שגרירות ארצות הברית באוזבקיסטן, הקבינט האמריקאי ממשיך לתמוך בחילופים חינוכיים ובתוכניות אחרות המציעות לאוזבקים את ההזדמנות ללמוד לימודים גבוהים בארצות הברית וליצור קשרים מקצועיים עם עמיתיהם האמריקאים. מחלקות המדינה וההגנה של ארצות הברית מספקות סיוע טכני בדרך ציוד והכשרה כדי לשפר את שליטתה של אוזבקיסטן על גבולותיה.
בשנת 2003, ארצות הברית השקיעה כ-87.4 מיליון דולר אמריקני בסיוע הומניטרי, טכני ומימון צבאי לאוזבקיסטן. הסיוע האמריקני גדל לכ-101.8 מיליון דולר בשנת הכספים 2004, אך ירד ל-92.6 מיליון דולר ב-2005. תוכניות אלו נועדו לקדם רפורמה בשוק ולהקים תשתית לחברה פתוחה, דמוקרטית ומשגשגת. החל משנת 2004, מזכיר המדינה של ארצות הברית לא הצליח לאשר כי אוזבקיסטן עמדה בהתחייבויותיה על פי הסכם המסגרת האסטרטגית הדו-צדדית. כתוצאה מכך, הסיוע האמריקני ירד ל-200 מיליון דולר ב-2016.
עם זאת, לאחר שנתיבי האספקה דרך פקיסטן הופרעו בשנת 2012, האיסור על סיוע צבאי לאוזבקיסטן הוסר באופן פרגמטי.
הסוכנות האמריקנית לפיתוח בינלאומי מספקת בעיקר סיוע טכני והומניטרי. סיוע טכני לאוזבקיסטן מקדם מדיניות פיסקלית, סביבה עסקית מאופיינת, תחרותיות במגזר החקלאי, הגברת השתתפות האזרחים בחברה האזרחית וקבלת החלטות כלכליות. קרנות הקבינט של ארצות הברית תומכות גם בעבודות של ארגונים חוץ-ממשלתיים למניעת סחר בבני אדם וטיפול בקרבנות.
צוות חיל השלום הגיע לאוזבקיסטן באוגוסט 1992, ונחתם הסכם בילטרלי להקמת חיל השלום באוזבקיסטן ב-4 בנובמבר 1992. המתנדבים הראשונים הגיעו בדצמבר 1992. חיל השלום מתנדבים פעלו בהוראת השפה האנגלית, פיתוח עסקים קטנים, בריאות ציבורית, וענייני נשים. עם זאת, אוזבקיסטן נכשלה בחידוש אשרות השהייה למתנדבי חיל השלום ב-2005 וסיימה את נוכחות חיל השלום במדינה.
יחסים צבאיים

בעקבות פיגועי 11 בספטמבר בניו יורק, אוזבקיסטן אישרה את בקשת פיקוד מרכז של ארצות הברית לגישה לבסיסי אוויר, שדה התעופה קרשי-ח'אנבאד (K2) בדרום אוזבקיסטן, על מנת להציב 1,500 חיילים מזוינים תמורת ערבויות ביטחוניות וסיוע עם בטרור הפנימי באוזבקיסטן. נשיא אוזבקיסטן אסלאם קרימוב גינה את סדאם חוסיין ותמך במלחמת עיראק השנויה במחלוקת, והמשיך לאפשר לארצות הברית להציב כוחות על בארצו, וכן להשתמש בבסיס האוויר האוזבקי K2. עם זאת, אוזבקיסטן דרשה כי ארצות הברית שתיסוג ממרחבה האווירי לאחר הטבח באנדיג'אן והתגובה הקריטית של ארצות הברית בנוגע לאירוע.
בשנת 2012, אוזבקיסטן בחרה לסגת באורח רשמי מברית ארגון האמנה לביטחון משותף בראשות רוסיה, והובילה דיון בשאלת האם מהלך שכזה מצביע על שינוי במדיניות החוץ שלה כלפי העולם המערבי, אולי בהשפעת מעמדה האסטרטגי החיוני יותר ויותר במרכז אסיה ובעתיד ארגון האמנה הצפון-אטלנטית שתיסוג מאפגניסטן השכנה.
ביקורים דיפלומטיים

מזכיר המדינה של ארצות הברית ג'יימס בייקר ביקר בטשקנט ובסמרקנד ב-16 בפברואר 1992 ונועד עם אנשי מפלגת האופוזיציה המרכזית של אוזבקיסטן, "בירליק", שנה לאחר עצמאות המדינה מברית המועצות. באפריל 2000 ביקרה מזכירת המדינה מדליין אולברייט באוזבקיסטן כדי להיפגש עם הנשיא אסלאם קרימוב, שם דנו בהבחנה בין טרוריסטים מוסלמים למוסלמים שוחרי שלום. בדצמבר 2001 ביקר מזכיר המדינה קולין פאוול באוזבקיסטן והשתתף בפתיחת גשר הידידות אפגניסטן-אוזבקיסטן. במהלך ביקורו, פאוול נפגש גם עם שר החוץ האוזבקי עבדולעזיז קמילוב והנשיא קארימוב כדי לדון בביטחון הלאומי במרכז אסיה. מזכירת המדינה, הילרי קלינטון, ביקרה פעמיים באוזבקיסטן, הפעם האחת הייתה בדצמבר 2010 והשנייה באוקטובר 2011. בנובמבר 2015 ביקר מזכיר המדינה ג'ון קרי בסמרקנד כחלק מסיורו במרכז אסיה כדי להרגיע את הקשרים הרב-צדדיים בין ארצות הברית לבין מדינות מרכז אסיה.
במרץ 2002, נשיא אוזבקיסטן, אסלאם קרימוב, ביקר בוושינגטון הבירה ונועד עם נשיא ארצות הברית, ג'ורג' ווקר בוש, בבית הלבן. שני הנשיאים חתמו על "הצהרה" שתשפר את מנגנוני הביטחון והאכיפה של אוזבקיסטן.
יצחק רבין (קצין)

ערך זה עוסק בתת-אלוף בצה"ל, קצין שריון ראשי. אם התכוונתם לראש המטה הכללי של צה"ל וראש ממשלת ישראל, ראו .
| --- | --- |

 לידה:  1947 (בן 77 בערך) צרפת פריז, צרפת
 מדינה:  ישראל 
 השתייכות:   צבא הגנה לישראל
 דרגה:    תת-אלוף
 תפקידים בשירות
 מפקד חטיבת מרכבות הברזל  מפקד חטיבה 401  מפקד חטיבה 460  מפקד אוגדה 440  קצין שריון ראשי  נספח צבאי בסינגפור
 פעולות ומבצעים
   מלחמת ששת הימים   מלחמת ההתשה   מלחמת יום הכיפורים   מלחמת לבנון הראשונה
 תפקידים אזרחיים
 מנכ"ל ברינקס-ישראל
 
יצחק (איציק) רבין (נולד ב-1947) הוא תת-אלוף במילואים בצה"ל. הוא שימש כקצין שריון ראשי וכנספח צבאי בסינגפור.
ביוגרפיה

רבין נולד ב-1947 בפריז, ובגיל שנה עלה ארצה עם הוריו. ב-1965 התגייס לצה"ל, לחיל השריון, בו עשה את מרבית שירותו הצבאי. במלחמת ששת הימים היה מפקד מחלקה, בגדוד טנקים בחטיבה 14 תחת פיקודו של סגן-אלוף נתקה ניר, בקרבות אום-כתף. השתתף כסגן מפקד פלוגה בפעולת כראמה ב-1968. לאחר מכן היה התמנה למ"פ טנקים, ובהמשך לסגן מפקד גדוד טנקים ברמת הגולן. שימש מפקד כוח שריון במבצע קיתון 10 ובמבצע קלחת 4.
בפרוץ מלחמת יום הכיפורים כיהן כראש לשכתו של אברהם אדן, מפקד גייסות השריון ובמינוי חירום לחם כקצין המבצעים שלו באוגדה 162. ב-21 באוקטובר מונה למפקד גדוד מילואים 429 בחטיבה 500 שלחמה בגזרת תעלת סואץ ובאזור העיר סואץ. לאחר המלחמה הקים את גדוד 429, גדוד סדיר בחטיבה 500. שימש כקצין ההדרכה במפקדת גייסות השריון וכסגן מפקד חטיבת טנקים במקביל. יצא להשתלמות בארצות הברית, שם סיים קורס מתקדם לקציני שריון בפורט נוקס. בשובו מארצות הברית התמנה תחילה למפקד חטיבת מילואים (חטיבת מרכבות הברזל) ולאחר מכן למפקד חטיבה 401, חטיבת טנקים סדירה בסיני, ולאחריה למפקד חטיבת קורסי הפיקוד של חיל השריון (חטיבה 460). כן שימש מפקד אוגדה 440 (1984–1986), ובתפקידים נוספים של הדרכה ומבצעים.
ביוני 1990 נתמנה לקצין השריון הראשי. בתפקיד זה שימש עד יוני 1993.
עם סיום תפקידו כקשנ"ר שימש כנספח צבאי בסינגפור.
יצחק רבין הוא בוגר המכללה הבין-זרועית לפיקוד ולמטה, קורס מפקדי אוגדות והמכללה לביטחון לאומי, ובעל תואר ראשון בהיסטוריה כללית מטעם אוניברסיטת תל אביב.
לאחר שחרורו שימש כמנכ"ל בחברת ברינקס ישראל.
בעת שירותו כונה "יצחק רבין הקטן".
הערות שוליים

↑  אלכס פישמן, תא"ל יצחק רבין מיועד לתפקיד קצין שריון ראשי, חדשות, 27 במרץ 1989
↑  כל כותרת היום, חדשות, 12 במאי 1993
↑  מנכ"ל ברינקס: מדובר בפושע, באתר הארץ, 25 באוגוסט 2003
פיקוד התובלה של ארצות הברית

| --- | --- |

 פרטים
 כינוי:  USTRANSCOM
 מדינה:  ארצות הברית ארצות הברית
 שיוך:  מחלקת ההגנה של ארצות הברית
 סוג:  פיקוד קרבי מאוחד
 בסיס האם:  אילינוי בסיס חיל האוויר סקוט, אילינוי
 אירועים ותאריכים
 תקופת הפעילות:  1987–הווה (כ־37 שנים)
 פיקוד
 דרגת המפקד:  גנרל
 מפקד נוכחי:  רנדל ריד
פיקוד התובלה של ארצות הברית (באנגלית: United States Transportation Command ובקיצור USTRANSCOM) הוא אחד מהפיקודים הקרביים המאוחדים של מחלקת ההגנה האמריקנית והכוחות המזוינים של ארצות הברית. הפיקוד מספק תמיכה לשמונה הפיקודים האחרים, לזרועות הצבא, לסוכנויות ממשלתיות של מחלקת ההגנה ולארגונים ממשלתיים אחרים. התמיכה כוללת את כל תחומי הניידות הגלובלית, ויכולות קשורות, המאפשרות מענה לדרישות הגופים על ידו בעתות שלום ומלחמה.
מפקד הפיקוד הוא גנרל 4 כוכבים בחיל האוויר. מאוקטובר 2024 מכהן בתפקיד גנרל רנדל ריד (החליף את ז'קלין ואן אובוסט).
הפיקוד הוקם כפיקוד משולב עצמאי ב-1987 ומפקדתו ממוקמת בבסיס חיל האוויר סקוט שבאילינוי.